Art contemporani en l’IES Vicent Andrés Estellés, inspirat en l’artista audiovisual Lygia Clark
2025-07-24

L’IES Vicent Andrés Estellés s’ha posat en marxa amb l’art contemporani. Prenent com a referència els “objectes relacionals” de l’artista brasilera Lygia Clark, els alumnes de David Llavata, professor del Departament d’Arts Plàstiques i Visuals, han creat una sèrie de peces audiovisuals, en el context de l’assignatura de Cultura Audiovisual de Primer de Batxiller Artístic.

La finalitat del projecte ha sigut que els estudiants plantejaren interaccions físiques no ordinàries a través de diferents objectes i del propi cos humà. En els enregistraments, s’ha prestat especial atenció a l’hora d’aplicar els conceptes de sintaxi visual apresos per l’alumnat durant el primer trimestre del curs. Dos dels treballs que s’han presentat són Rojo que te quiero Rojo, una obra de les alumnes Vera Gor i Laia Gielen i Sombra, dels alumnes Oto Sabater i Daniel Subiela.

Lygia Pimentel Lins, coneguda com Lygia Clark (Belo Horizonte, 23 d’octubre de 1920 – Rio de Janeiro, 26 d’abril de 1988) va ser una artista brasilera, cofundadora del Moviment Neoconcreto, compromesa amb redefinir la relació entre l’art i l’ésser humà a nivell conceptual i sensorial. Al llarg de la seua trajectòria artística, va realitzar pintures, escultures, instal·lacions i accions sensorials vinculades a l’art i a la psicoteràpia.